SKRIFTLIG FORESPØRGSEL E-0753/02

af Daniel Varela Suanzes-Carpegna (PPE-DE) til Kommissionen

(19. marts 2002)

Om: EU's tiltrædelse af IATTC (Den Interamerikanske Kommission for Tropisk Tunfisk)

EU er interesseret i at tiltræde konventionen fra 1949 om oprettelse af IATTC, og med henblik herpå lykkedes det på IATTC's 63. møde fra den 8. til den 10. juni 1999 i Guayaquil i Ecuador at nå til enighed om protokollen om ændring af denne konvention. En forudsætning for, at denne protokol kan træde i kraft og dermed gøre det muligt for EU af blive kontraherende part i konventionen, er, at alle konventionens parter, der har erklæret sig rede til at gøre deres yderste for, at de interne ratifikationsprocedurer gennemføres hurtigst muligt, har ratificeret protokollen.

Til dato har kun 7 (Eduador, De Forenede Stater, Nicaragua, Mexico, Panama, Frankrig og Vanuatu) af de 12 medlemmer undertegnet protokollen, og ingen af disse har ratificeret den.

Denne manglende ratifikation af protokollen en forudsætning for EU's tiltrædelse af konventionen er til stor skade for EU's tunfiskerflåde i det østlige Stillehav, idet den ikke frit kan drive fiskeri i disse farvande, således som den er berettiget til, samtidig med at den udsættes for diskriminering, fordi den er nødt til systematisk at acceptere beslutninger truffet af IATTC, uden at den har mulighed for at deltage i drøftelserne herom eller gøre indsigelse.

Kan Kommissionen oplyse, hvilke årsager, hindringer og lande der står i vejen for EU's tiltrædelse af konventionen til trods for, at der allerede blev ansøgt herom den 8. juni 1999?

Hvilke skridt har Kommissionen taget eller agter den at tage for at fremskynde EU's tiltrædelse af omtalte konvention?

Svar afgivet på Kommissionens vegne af Franz Fischler

(24. april 2002)

Kommissionen deler i høj grad den bekymring, som det ærede medlem giver udtryk for angående det hidtidige utilfredsstillende langsomme forløb af proceduren for Fællesskabets tiltrædelse af Den Interamerikanske Kommission for Tropisk Tunfisk (IATTC). EF's tunfartøjer har i mange år drevet fiskeri i det område af Stillehavet, som den pågældende regionale fiskeriorganisation er ansvarlig for. EF's fiskerfartøjer har fuldt ud overholdt alle de bevaringsforanstaltninger, som fiskeriorganisationen har indført, selv om EF ikke nyder godt af alle medlemskabets fordele, herunder især retten til at deltage i organisationens beslutningsproces.

Næsten tre år er gået, siden IATTC-parterne gennem Guayaquil-protokollen af 1999 accepterede, at EF kunne tiltræde organisationen. Selv om en række parter har undertegnet protokollen, har ratifikationsproceduren dog været meget langsom. Parterne henviser til de vanskelige og langsomme interne lovgivningsprocedurer i deres lande som forklaring på den manglende ratifikation af protokollen.

På organisationens officielle møder har Kommissionen igen og igen rejst spørgsmålet og understreget, at IATTC-parterne bør fremskynde deres ratifikationsprocedurer, så EF fuldt ud kan udøve sine rettigheder og forpligtelser som part og ikke kun observatør i IATTC. Foruden de ovennævnte officielle indlæg på IATTC's møder sendte Kommissionen i slutningen af december 2001 en verbalnote til alle parter i IATTC, hvori den anmodede om oplysninger om forløbet af deres interne ratifikationsprocedurer og opfordrede dem til hurtigt at afslutte disse procedurer.